Eug(enius) episcopus s(eruus) s(eruorum) dei dilectis filiis nobilibus uiris O(doni) duci Burgundie, He(nrico) comiti, Ar(chimbaldo) de Borbone, g(uillelmo) comiti Cabilonensi, R(aimundo) fratri ducis, R(enaldo) comiti de Iouiniaco, G(aufrido) de Domzeio, R(enaldo) de Rubeomonte, D(almacio) de Luziaco, A(nserico) de Monte Regali, S(aloni) uicecomiti Senonensi et filiis eius G(uarino) atque B(urchardo), G uicecomiti Castrilandonis, G(uidoni) de Virgiaco, O(doni) de Tilo, Hu(goni) de Monte Sancti Iohannis salutem et apostolicam benedictionem. Immoderatam presumptionem et intolerabilem contumaciam perfidorum burgensium de Vizeliaco, qui uiolata fidelitate et iuramento quod abbati et domino suo fecerant, eum de monasterio suo ausu nefario eicere et locum ipsum, quod utique ab exordio sue fundationis beati Petri alodium ac patrimonium esse dinoscitur, nobis, licet in uanum, auferre conantur, fraternitatis uestre notitiam latere non credimus. Quia ergo tante presumptionis audaciam potentes ac nobiles uiri, qui eidem apostolorum principi deuoti existunt, impunitam tolerare non debent, per presentia scripta nobilitati uestrae mandamus, quatinus predictos burgenses, donec resipuerint et condignam satisfactionem humiliter exhibuerint, ab omnibus feriis terrae uestrae prorsus inhibeatis, immo quoscumque de ipsis homines uestri forte inuenerint, tanquam periuros et proditores et excommunicatos capi et rebus suis spoliari precipiatis. Dat Rome apud Sanctum Petrum XIIII Kal. Ianuarii.